
תקנות העבירות המינהליות (קנס מינהלי – עמותות), התשס"ד-2003

היו"ר מיכאל איתן:

	אני מתכבד לפתוח את ישיבת ועדת החוקה, חוק ומשפט, בנושא: תקנות העבירות המינהליות (קנס מינהלי – עמותות), התשס"ד-2003. אני מבין שהפיכה לעבירות מינהליות זה משהו באופנה עכשיו.

יפעת רווה:

	בהחלט. אנחנו פנינו למשרדים ואמרנו שכיוון שיש עומס רב בתביעות בבתי-המשפט על כל מיני דברים שלא חייבים להגיע לבתי-משפט, המגמה שלנו היא לעודד, כמה שיותר, אכיפה בדרך של עבירות מינהליות, ויש משרדים שנענים לזה.

קרן ויינשל:

	הפעם זה על עבירות של עמותות.

היו"ר מיכאל איתן:

	עמותות זה דבר שחביב עלי.

קרן ויינשל:

	אלה לא העבירות החביבות עליך, אלה עבירות של דיווח לרשם.

היו"ר מיכאל איתן:

	גם זה חשוב. חבל שלא מקפידים על זה יותר.

יפעת רווה:

	המטרה של הפיכה לעבירות מינהליות היא להגברה של האכיפה. יכול להיות שזה יסייע לאכיפה טובה יותר של עבירות של ניהול פנקס חברים, עבירות של קיום אסיפה כללית, רישום פרוטוקול ודברים מהסוג הזה, שזה בעצם ניהול תקין של עמותות.

היו"ר מיכאל איתן:

	מי משלם את הכסף?

אביטל שרייבר:

	מי שפעל שלא כדין מטעם עמותה, תלוי באיזו עבירה, לרוב זה חברי ועד שיודעים.

היו"ר מיכאל איתן:

	הם צריכים לשלם את זה מכיסם או שהם ישלמו מקופת העמותה?

אביטל שרייבר:

	מכיסם. הקנס מוטל על מי שעבר את העבירה.

היו"ר מיכאל איתן:

	האם העמותה תפצה אותם?

אביטל שרייבר:

	לדעתי, אפשר להטיל גם על העמותה במקרים מסוימים.

היו"ר מיכאל איתן:

	לא רציתי להטיל על העמותה.

יפעת רווה:

	אסור לשלם קנס של אדם אחר. אם זה מוטל על העמותה, זה מוטל על העמותה, אבל אם זה מוטל על אדם, אסור לעמותה לשלם.

אביטל שרייבר:

	אסור לו לדרוש מהעמותה החזר. המטרה שלנו היא להטיל את זה על האנשים שהם לא בסדר, כדי שהעמותה תוכל להמשיך להתקיים בצורה תקינה.

היו"ר מיכאל איתן:

	חבר הכנסת אליעזר כהן, יש כאן כמה עבירות שקשורות בניהול עמותות. היום, העמותה שעוברת עבירה, צריך להגיש נגדה משפט, וזה סיפור, ויש אלפי עבירות כאלה, ואף אחד לא עושה אתן כלום. עכשיו הם מציעים שיהיו רפורטים.

אליעזר כהן:

	 ראיתי, וזה מקובל עלי.

קרן ויינשל:

	זה היה בעניין הצו, ועכשיו התקנות. 

היו"ר מיכאל איתן:

	מי בעד התקנות?

הצבעה
בעד – פה אחד
תקנות העבירות המינהליות (קנס מינהלי – עמותות), התשס"ד-2003 אושרו פה אחד.

היו"ר מיכאל איתן:

	 התקנות אושרו פה אחד. תודה רבה.

